
СКУКАТА
Р. Пол СТИВЪНС


Скуката е широко разпространен културен проблем, засягащ работата, взаимоотношенията и духовния живот. Филмът „Модерни времена“ на Чарли Чаплин разкрива дилемата на скуката на работното място: рутинна, безсмислена, безмислена, повтаряща се работа, която води до отегчение. Тази скука в работата не е облекчена нито от развитието на технологиите, нито от появата на информационното общество – културна промяна, която дори задълбочава проблема, претоварвайки хората с информация. Дори и динамичната кариера не може да гарантира свобода от скука. Ръководителите, които достигат върха, без да има накъде повече да вървят, се питат: „За какво ми беше всичко това?“.
В културно отношение Северна Америка е „отегчена до смърт“. Проучвания показват, че до половината от северноамериканците са временно или постоянно отегчени – тенденция, която е още по-тревожна за общество, наситено с индустрии за забавление.
Може би именно това е част от проблема. Според проникновения анализ на Нийл Постман, да бъдеш „забавляван до смърт“, не предлага нищо повече от културно плацебо.
„Отегчен? Как може да си отегчен, когато има толкова много неща за вършене?“ – казва раздразненият баща на своя тийнейджър.
А за християнина едва ли има по-осъдително изказване след богослужение от: „Беше скучно“.
В тази статия ще разгледаме скуката като социален и културен проблем, който засяга всичко – от взаимоотношенията до църковния живот.
Хората се отегчават от своите брачни партньори, от училището, от секса, от работата, от телевизията, от църквата, от молитвата и дори от мисълта да отидат на небето.
Популярната култура, високата култура, литературата, музиката и философията се занимават с проблема „скука“. Всъщност скуката не е само личен проблем, тя е системно заложена в културата, въплътена в символите, нормите и моделите на общуване в ежедневния живот.
Скуката е симптом за нещо, което се случва във вътрешния ни свят, в живота на душата ни. Тя е знак, че в този свят няма нищо, което напълно да ни удовлетворява, и това е силно напомняне, че сме създадени за друг живот, за друг свят – за небето.
Скуката може да бъде безобидна – временна липса на интерес, или по-дълбока – състояние на апатия и отчуждение. По-дълбоката скука е разрушителна – липса на интерес към каквото и да е, емоционална пасивност. Тази скука ни отчуждава от Бога и разрушава взаимоотношенията ни с хората. Фредерик Бюхнер я описва като форма на доброволна смърт. Тази ужасна скука е част от човешката участ. Както казва Блез Паскал: „Човек е толкова нещастен, че би се отегчавал дори и да нямаше причина за скука, просто поради самата природа на своя темперамент“.
Тази скука не само е присъща на падналата човешка природа, но е въплътена и в културните форми и институциите на обществото – тя е част от властите, които оформят живота ни в този свят. Скуката е едновременно личен и системен проблем.
Ричард Бакстър в своето пуританско тълкуване на леността и безделието, смята леността за източник на повечето други грехове. Той посочва за пример безделието на Давид, който наблюдава как Витсавее се къпе, когато е трябвало да бъде на война. В този случай леността води до похот, прелюбодейство, лъжа и убийство. Леността е неспособността човека да изпълнява своите религиозни задължения или светски отговорности. Парадоксално е, че работохолизмът е форма на морална леност, защото включва пренебрегване на определени основни задължения. Скуката е липса на интерес към самия живот, състояние на емоционална безцветност и липса на страст. В действителност леността и скуката са взаимозависими, всяка влияе на другата и се храни от нея.
Много пуритани не са имали адекватно учение за почивката, но Бакстър има значителен принос към християнското мислене, като разбира скуката и леността като грехове против призванието ни: „Когато нищо вече не ви интересува, запитайте се дали откликвате на Божия призив в живота си“. Всеки човек (а не само служителите и мисионерите) е призован от Бога да живее целенасочено за Бога и за общото благо.

Как да преодолеем скуката
Окончателното изцеление ще дойде при Второто пришествие на Христос, възкресението на тялото и новото небе и новата земя. Но значителното изцеление на скуката в този живот е въпрос както на приемане на благодатта, така и на хармонизиране на начина ни на живот с Божията цел и призив.
Кое е противоположното на скуката – радост, спонтанност, страст или удовлетворение?
Ако е радостта, тогава говорим за плода на Духа.
Ако е спонтанността, тогава говорим за свобода от принудата постоянно да произвеждаме.
Ако е страстта, тогава говорим за онази вътрешна енергия, която идва от това едновременно да разбираме Божието сърце и да желаем едно-единствено нещо.
Ако е удовлетворението, тогава говорим за благодатта, която се „научава“ (Фил. 4:12) чрез постоянно благодарение.
Подобно на много духовни болести, скуката не се изцелява чрез пряка атака срещу проблема. Тя се изцелява чрез изтласкващата сила на изпълващата и освобождаваща любов на Христос – една по-велика страст.

Придобийте вечна перспектива чрез спазване на Божията почивка („събота“)
Повечето християнски моралисти приравняват скуката с безделието и препоръчват труда като лекарство. Вярно е, че пенсионерите и други хора с излишък от свободно време се нуждаят от уравновесяващия ефект на целенасочения труд независимо дали е доброволен, или платен.
Но скуката не е просто отсъствие на дейност. Човек може да е зает и едновременно с това да скучае – дори и в християнско служение. Противно на съветите на много добронамерени християнски водачи, както и на повечето родители, отговорът не е просто да работим по-усърдно. Повечето отегчени хора трябва да работят по-малко и да се научат да пазят „съботата“ – Божията почивка, която е най-доброто средство за един неспокоен дух.
Светът предлага труд и свободно време (без „събота“). Библията предлага труд и „събота“ (с известно свободно време).
Ще направя едно непопулярно предположение – вероятно се нуждаем от по-малко свободно време, отколкото ни убеждават, че ни е нужно, онези, които продават свободното време, и от повече „събота“.

Осъзнайте системния характер на проблема
Нашето общество тривиализира свободното време, свежда развлечението до потребителски продукт и предлага плацебо решения.
Да бъдем въодушевени от най-новата мода, концерт, сериал или хитова песен може да ни отклони само за миг.
Както казва Орин Клап: „Разнообразието не е подправката на живота. То може да бъде също толкова скучно, колкото и монотонността – когато няма какво да каже, то се превръща в шум“.
Особен принос за скуката и заучената безпомощност има информацията за неща, за които не можем да направим нищо. Като практическа (макар и непопулярна) мярка трябва да намалим количеството стимули, които получаваме, да контролираме информационното претоварване и да избираме свободно време, което назидава.
В крайна сметка скуката се прогонва чрез възстановяването на нашата страст към Бога, което някои хора наричат „да бъдеш центриран“.
Скуката не е толкова грях, колкото симптом на греха – знак, че нашата основна връзка с Бога, с живота и със самите нас е нарушена.
Според Римляни 1:21 основният грях е неспособността да почитаме Бога и да Му благодарим.
От този основен грях произлизат всички останали грехове, на които Бог предава хората (Римляни 1:24, 26, 28), включително и суетата, която е близка до скуката.
Участта на човека е неспособността да бъдем нашето истинско аз – създания, обичащи Бога и следователно обичащи живота. Блез Паскал, изхождайки от собствената си борба, твърди, че отговорът на скуката се крие в един акт на вяра или по-точно – в посещение на благодатта: „Щастието не е нито извън нас, нито вътре в нас; то е в Бога – едновременно извън нас и вътре в нас“.

